የቀድሞው ጠቅላይ ሚኒስትር ሃይለማሪያም ደሳለኝ በብሄራዊ ቤተመንግስት አሸኛኘት ተደረገላቸው
ለቀድሞው ጠቅላይ ሚኒስትር ሃይለማሪያም ደሳለኝ እና የቀድሞዋ ቀዳማዊ እመቤት ሮማን ተስፋዬ ላበረከቱት አስተዋጽኦ የወርቅና ከፍተኛ የክብር ዲፕሎማ ተበረከተላቸው፡፡ ጠቅላይ ሚንስትር ኃይለማርያምና ባለቤታቸው ትናንት በብሄራዊ ቤተመንግስት በተደረገ የሽኝት ፕሮግራም ነው ሽልማቱ የተበረከተላቸው፡፡በስነስርዓቱ ላይ የተገኙት ጠቅላይ ሚኒስትር ዶክተር አብይ አህመድ የቀድሞው ጠቅላይ ሚኒስትር አቶ ሃይለማሪያም ደሳለኝ ከ2005 ዓ.ም ጀምሮ የሀገሪቱን እድገት በማስቀጠልና በተለያዩ ሀገራዊና አለማቀፋዊ መድረኮች በመገኘት የሃገሪቱን ዲፕሎማሲያዊ ግንኙነት ማጠናከራቸውን አስታውቀዋል፡፡ለአፍሪካ ምሳሌ በሚሆን መልኩ ሰላማዊ የስልጣን ርክክብ  በማድርጋቸውም  አድናቆታቸውን  ገልጸዋል፡፡ጠቅላይ ሚኒስትር ዶክተር አብይ  ˝አቶ  ኃይለማሪያም ደሳለኝ ማገልገልን ያወረሱን ታላቅና ጀግና መሪ ናቸው˝ ብለዋል፡፡አቶ ኃይለማሪያም በበኩላቸው ለተደረገላቸው የምስጋናና የሽኝት ፕሮግራም ለኢትዮጵያ ህዝብ፣ ለቤተሰቦቻቸው፣ ለካቢኔ አባላቶቻቸው፣ ለመንግሰት ሰራተኞችና ሌሎች የህብረተሰብ ክፍሎች ምስጋና አቅርበዋል፡፡የተጀመረው የለውጥ እንቅስቃሴ ወደኋላ እንዳይቀለበስ ህብረተሰቡ ለአዲሱ ጠቅላይ ሚኒስትር ዶክተር  አብይ ድጋፍ እንዲያደርግ እና ጊዜ እንዲሰጣቸው ጥሪ አቅርበዋል፡፡(ኢዜአ) 